钦定古今图书集成/明伦汇编/人事典/第102卷 > 《从游京口北固应诏》前人
## 钦定古今图书集成/明伦汇编/人事典/第102卷 > 《从游京口北固应诏》前人

玉玺戒诚信，黄屋示崇高。事为名教用，道以神理超。
昔闻汾水游，今见尘外镳。鸣笳发春渚，税銮登山椒。
张组眺倒影，列筵瞩归潮。远岩映兰薄，白日丽江皋。
原隰荑绿柳，墟囿散红桃。皇心美阳泽，万象咸光照。
顾己枉维絷，抚志惭场苗。工拙各所宜，终以反林巢。
曾是萦旧想，览物奏《长谣》。